Aitab draamast! Järgmine peatükk: õnnelik & kestev suhe

"Aitab draamast! Järgmine peatükk: õnnelik & kestev suhe" on endise tervishoiuspetsialisti Heiki Kohali 2024. aastal ilmunud suhtepsühholoogiaalane raamat, mis käsitleb teadlikku suhtlemist ja emotsionaalselt intelligentsete lähisuhete loomist elutervetel alustel. 

 Taust ja autor 
Heiki Kohal alustas oma karjääri füsioterapeudina Rakvere Haiglas. Pärast mitmeid elumuutusi, sealhulgas ettevõtlusvõistlusel Ajujaht osalemist, mitmeaastast reisimist Austraalias ja Aasias ning töötamist müügijuhina, suunas ta oma tähelepanu kirjutamisele. Raamatu kirjutamine oli pea kahe-aastane protsess, mille käigus Kohal täiendas end teaduskirjanduse analüüsimise abil ning konsulteeris mitmete praktiseerivate psühholoogidega (Maria Urbel, Hanno Taal ja Toivo Niiberg). Taal ja Niiberg osalesid ka raamatu sisu otseses toimetamises, Urbeli roll päädis konsultandi omaga. Niiberg on kirjutanud raamatule eessõna. Raamatu väljaandmise eel on Kohal avaldanud ingliskeelseid esseesid keskkonnas Medium.com, muuhulgas analüüsides teemasid nagu partnerite omavaheline sobivus. Teose stiilis ja ülesehituses on Kohal juhindunud kunagise Ameerika autori, kirjanduskriitiku, toimetaja ja õppejõu William Zinsseri suunistest.

 Sisu 
Raamat toetub 164 allikale, millest 130 on teadusuuringud ja erialaandmebaasidest pärit ülevaateartiklid. Ülejäänu moodustavad teiste autorite raamatud, erinevate teadusfondide töötubade kokkuvõtted, Statistikaameti ja WHO (Maailma Terviseorganisatsiooni) raportid, DSM-5 (The Diagnostic and Statistical Manual of Mental Disorders ehk “Vaimse tervise häirete diagnostiline ja statistiline käsiraamat, viies väljaanne”) ning erinevad eesti- ja välismaised veebiallikad.Heiki Kohal. *Aitab draamast! Järgmine peatükk: õnnelik & kestev suhe*. Lohkva: Kohal Group OÜ, 2024, lk 358–371. ISBN 978-9916-4-2473-5.

Teos on kirjutatud ebatraditsioonilises võtmes ja viisil, mistõttu seda üheselt kategoriseerida on keeruline. Autor toob välja mitmeid teaduslikke tõdesid, s.o uuringute tulemusi ja erialaringkondades levinud seisukohti, kuid presenteerib neid jutustaval viisil, kasutades kohati ilukirjanduslikke võtteid, näiteks lugeja emotsioonide ja mõtete juhtimist näitlikustamise (mitte kirjeldamise) abil. Teosesse on inkorporeeritud hulganisti päriselulisi näiteid ja lugusid. Muu teksti sees esineb ka psühholoogide kommentaare.Heiki Kohal. *Aitab draamast! Järgmine peatükk: õnnelik & kestev suhe*. Lohkva: Kohal Group OÜ, 2024, lk 14–357. ISBN 978-9916-4-2473-5.

"Aitab draamast!" käsitleb suhteprobleemide varjatud põhjuseid ja mustreid ning pakub strateegiaid nende ennetamiseks ja lahendamiseks. Kohal käsitleb teemasid nagu:
 Emotsionaalse intelligentsuse arendamine;
 Tervete piiride seadmine suhetes;
 Ebatervete mustrite ja nende juurpõhjuste tuvastamine;
 Kommunikatsioonitõkete tuvastamine ja ületamine;
 Vastutuse võtmine oma tunnete ja tegude eest;
 Proaktiivsete, positiivseid muutusi toovate käitumismustrite teadlik juurutamine
jne.

Raamat on jagatud kuude peatükki:
 peatükk: "Hea suhte ja eluterve armastuse olemus." Annab lugejale ülevaate sellest, mis on paarisuhetes eluterve ja mis mitte, tehes seda läbi mitmete eluliste näidete ja arutluste.
 peatükk: "Kellest mööda käia?" Toob välja mitmeid düsfunktsionaalseid ja muus mõttes probleemseid inimtüüpe, keda on ohutum vältida. Näiteks räägitakse piirialasest isiksusest, erinevate antisotsiaalsete isiksusehäiretega partneritest (nartsissistid, sotsiopaadid, psühhopaadid jt), aga ka kliiniliste häirete kriteeriumitesesse mittemahtuvatest lähisuhtevägivalla ilmingutest ning õpetatakse ära tundma erinevaid lähisuhtevägivalla vorme.
 peatükk: "Töö endaga." Näitab erinevaid põhjus-tagajärg seoseid, mis mõjutavad täiskasvanuea suhtekäitumist, võimaldamaks tuvastada ja murda mittetoimivaid mustreid. Peatükis tuuakse muuhulgas näiteid evolutsioonipsühholoogiast, Albert Bandura uuringutest, Sigmund Freudi seisukohtadest; kiindumusstiilidest, millele panid aluse Mary Ainsworth ja John Bowlby, aga ka teistest teooriatest.
 peatükk: "Vali õige taktika." Pakub välja strateegia uue paarisuhte loomiseks. Muuhulgas mainitakse psühholoog John Mordechai Gottmani seisukohti paarisuhte perspektiivikuse hindamisel.
 peatükk: "Hea suhte ehitamine." Toob välja mitmeid proaktiivseid käitumismustreid, mis partnerite vahelist sidet suhte alguses kasvatavad. 
 peatükk: "Vundamendi tugevdamine." Analüüsib erinevaid probleeme ja käitumismustreid, mille teadvustamise abil on võimalik suhet ajas tugevdada, kuid mille unustamine või eiramine võib selle hoopis lõhkuda. 

 Raamatu esilehe pöördel oleva lahtiütluse kohaselt ei käsitle selle teoreetiline osa aga kõiki võimalikke seisukohti ega psühholoogiakoolkondi ning selles sisalduvad näited on valitud autori subjektiivse taju alusel, mistõttu ei saa seda vaadelda ammendava nõuandena iga elustsenaariumi jaoks või aseainena professionaalsele abil.Toonitatakse, et selle eesmärk on üldarusaadaval viisil lugeja eneseteadlikkust suhtetemaatika vallas tõsta.  Heiki Kohal. *Aitab draamast! Järgmine peatükk: õnnelik & kestev suhe*. Lohkva: Kohal Group OÜ, 2024, lk 6. ISBN 978-9916-4-2473-5.

 Kajastus 
Raamatut on Eesti meedias korduvalt kajastatud:
 Virumaa Teataja kirjutab, et Heiki Kohal on suutnud siduda teaduslikud teadmised ja isiklikud kogemused, pakkudes lugejale sügavat ja mõtlemapanevat käsitlust inimeste tunnetest ja suhetest.
 Postimehe raamatublogis kirjeldatakse teost kui realistlikku ja ausat käsiraamatut inimestele, kes soovivad oma suhetes päriselt muutusi saavutada.
 Õhtuleht rõhutab, et Kohali kirjutamisstiil on selge ja kaasahaarav ning et ta pakub lugejale palju mõtlemisainet praktiliste näpunäidete kaudu.
 Koolitaja Peep Vain on Postimehes nimetanud Aitab draamast! üheks oma soovitatud raamatutest, tuues esile selle hea keelekasutuse ja praktilise väärtuse.
 Delfi/Eesti Naine on avaldanud raamatust lähisuhtevägivalda ja vaimset manipuleerimist käsitlevaid katkeid.
 Virumaa Teataja peatoimetaja Eva Samolberg on ühes hilisemas raamatu arvustuses kirjutanud ka, et kuigi ta kippus raamatut esmalt hindama selle kaane järgi, s.o võtma seda tüüpilise eneseabikirjandusena, ei mõju see liigse moraliseerimise ega õpetamisena. Samuti on ta maininud: "Heiki Kohal võtab oma raamatus ette erinevad inimtüübid, sobivuse ja mittesobivuse, seksi, truuduse ja suhtemustrite murdmise võimalikkuse, tehes seda kohati teadusliku lähenemise kaudu. Ajal, mil kõikvõimalikud suunamudijad kipuvad suhteid defineerima läbi nais- ja meesenergiate, mõjub teaduslik esoteerikavaba käsitlus värskendavalt."

 Viited 

 Välislingid 
 Raamatu ametlik koduleht

Kategooria:Eesti raamatud
Kategooria:Psühholoogia
Kategooria:2024. aasta kirjandusteosed